梅尧臣
和欧阳永叔啼鸟十八韵
南方穷山多野鸟，百种巧口乘春鸣。
深林参天不见日，满壑呼啸难识名。
但依音响得其字，因与尔雅殊形声。
我昔曾有禽言诗，粗究一二啼嚎情。
苦竹冈头泥滑滑，君时最赏趣向精。
余篇亦各有思致，恨未与尽众鸟评。
君今山郡日无事，静听鸟语如交争。
提壶相与来劝饮，戴胜亦助能劝耕。
我念此鸟颇有益，如欲使君劝以行。
劝耕幸且强职事，劝饮亦冀无独醒。
杜鹃蜀魄哭归去，小人怀土慎勿听。
城头春鸠自谓拙，鹊巢辄处安得平。
高窠乔木美毛羽，哢吭叶底无如莺。
口中调簧定何益，下啄蚯蚓孰曰清。
自余多类不足数，一一推本烦神灵。
我居中土别无鸟，老鸦鸜鹆方纵横。
教雏叫噪日群集，岂有劝酒花下倾。
愿君切莫厌啼鸟，啼鸟於君无所营。